b'\n_START_ARTICLE_\nAjdna\n_START_SECTION_\nArheolo\xc5\xa1ko najdi\xc5\xa1\xc4\x8de\n_START_PARAGRAPH_\nNa skalni vzpetini Ajdna, se nahaja istoimensko arheolo\xc5\xa1ko najdi\xc5\xa1\xc4\x8de. Najstarej\xc5\xa1a poselitev je na podlagi najdbe kamnite sekire datirana med 3. in 2. tiso\xc4\x8dletje pr. n. \xc5\xa1t. Ponovno je bil hrib poseljen v rimski dobi. Iz tega \xc4\x8dasa so bili najdeni ostanki zidanih objektov na spodnji naselbinski terasi._NEWLINE_Na Ajdni je bila v pozni antiki, v \xc4\x8dasu po razpadu rimskega cesarstva (v 5. in 6. stoletju) naselbina na vi\xc5\xa1ku obstoja, in je kot vi\xc5\xa1inska postojanka slu\xc5\xbeila doma\xc4\x8dim dolinskim prebivalcem, da so se umaknili pred migracijami germanskih in slovanskih plemen._NEWLINE_Arheolo\xc5\xa1ka izkopavanja, ki potrjujejo ta dejstva, so se za\xc4\x8dela leta 1973. Najdeni so bili ostanki zgodnjekr\xc5\xa1\xc4\x8danske cerkve in ve\xc4\x8d stanovanjskih stavb (okoli 20) ter v cerkvi tudi enajst grobov. Cerkev je bila enoladijska, razdeljena na prostor za vernike in dvignjen prostor za duhovnike. Prizidana ji je bila vhodna lopa \xe2\x80\x93 narteks, kasneje pa \xc5\xa1e manj\xc5\xa1i dvodelni prostor na severni strani, morda krstilnica. Hi\xc5\xa1e so bile delno vklesane v skalo. Glede na drobne najdbe so se prebivalci ukvarjali s poljedelstvom (\xc5\xbeelezni srp, leme\xc5\xbe), \xc5\xbeivinorejo (\xc5\xa1karje za stri\xc5\xbeenje ovac) in \xc5\xbeelezarstvom. O stikih z germanskimi priseljenci pri\xc4\x8dajo germanska kerami\xc4\x8dna posoda in vzhodnogotski srebrnik iz let 534 in 536. Naselbina je bila opu\xc5\xa1\xc4\x8dena v 2. polovici ali na koncu 6. stoletja._NEWLINE_Ajdna je bila ponovno naseljena v 9. stoletju. Odkriti so bili ostanki frankovske in slovanske voja\xc5\xa1ke opreme (ostroga, okov za no\xc5\xbe, pasne spone) ter nakit._NEWLINE_V Gorenjskem muzeju v Kranju je razstavljenih ve\xc4\x8d izkopanin: lon\xc4\x8devina, nakit in oro\xc5\xbeje.'